लोकपाल पर बैठक खत्म, सरकार ने मांगा समय  
लोकपाल के मुद्दे पर जारी गतिरोध को समाप्त करने के लिए वित्त मंत्री प्रणब मुखर्जी की मध्यस्थता में सरकार और अन्ना हजारे पक्ष के बीच बातचीत हुई।
लोकपाल के मुद्दे पर जारी गतिरोध को समाप्त करने के लिए वित्त मंत्री प्रणब मुखर्जी की मध्यस्थता में सरकार और अन्ना हजारे पक्ष के बीच बातचीत हुई जिसमें सरकार ने हजारे पक्ष का रुख जाना और उनसे बुधवार सुबह तक का समय मांगा। नॉर्थ ब्लॉक में हुई बैठक की समाप्ति के बाद हजारे के सहयोगी अरविंद केजरीवाल ने संवाददाताओं से कहा, बैठक खुशगवार माहौल में हुई और सरकार ने इस विषय पर कल तक का समय मांगा है ताकि प्रधानमंत्री समेत अन्य लोगों से चर्चा के बाद इस पर ठोस बात कह सकें। उन्होंने कहा कि बैठक के दौरान हमें बताया गया कि इस विषय पर अंतिम निष्कर्ष तक पहुंचने के लिए एक-दो बार और मिलना पड़ सकता है।  हजारे पक्ष के प्रशांत भूषण ने कहा कि सरकार ने हमसे अन्ना हजारे को अनशन समाप्त करने के लिए मनाने को कहा लेकिन हमने बताया कि अन्ना को मनाना तब तक कठिन है जब तक कोई लिखित में कोई ठोस बात सामने नहीं आती।  हालांकि हजारे पक्ष ने कहा कि अगर हजारे का स्वास्थ्य अधिक बिगड़ता है तो उनसे अनशन समाप्त करने का आग्रह किया जा सकता है।  बैठक में शामिल होने वाले विधि मंत्री सलमान खुर्शीद ने कहा कि इस मामले में बुधवार को फिर बैठक होगी।